Haluaisitko Tampereelle lehmäratikan? Helsinki saa mainoksista noin 1,3 miljoonaa euroa vuodessa, Tampereella mietitään, kannattaako pintaa myydä

Miltä Tampereella viilettävät raitiovaunut lopulta oikeasti näyttävät, se on kiinni monesta muustakin asiasta kuin väristä. Ulkonäköön vaikuttaa esimerkiksi se, tuleeko vaunujen ulkopintaan mainoksia, voiko toisinaan joukossa näkyä Helsingin tapaan jopa kokonaan eli niin sanotusti yliteipattuja vaunuja, tai voiko esimerkiksi eri linjoille tulla erivärisiä ratikoita. Tampereen Raitiotie oy:n toimitusjohtaja Pekka Sirviö kertoo, että raitiovaunujen mainospaikoista ei ole tehty vielä päätöksiä, mutta keskusteluja on käyty. Päätöksiä asiasta ei aiota tehdäkään ennen kuin vasta lähempänä liikennöinnin aloittamista eli vuotta 2021. Näin ehditään seurata, miten mainonta kehittyy. –Trendi näyttäisi nyt olevan se, että entistä enemmän suositaan digitaalista mainontaa. Se voisi olla myös suunta, johon täällä mennään, eli ei lähdettäisi voimakkaaseen mainontaan vaunun ulkopinnassa, vaan olisi digitaalista mainontaa pysäkeillä ja vaunujen sisällä, Sirviö kuvailee. Vaa'assa painavat niin kaupunkikuvalliset asiat kuin eurotkin. Sirviön mukaan Tampereella on vielä arvioitava se, minkälaista tuloa mainostamisesta vaunujen ulkopinnassa saataisiin, ja onko tulo niin merkittävä, että pintaa kannattaisi myydä. Juhlavaunuja Tampereelle? Vaikka vaunujen ulkopintaan ei myytäisi mainoksia, ei ole poissuljettua, etteikö Tampereellakin saattaisi silloin tällöin päästä näkemään muista erottuvia vaunuja. –Helsingistä on esimerkkejä siitä, miten vaunuja on käytetty kaupungin tai HKL:n omiin kampanjoihin tai yleishyödyllisiin tarkoituksiin. Esimerkiksi Suomi 100 -vaunu on hieno esimerkki. Siitä varmaan keskustellaan, voisiko täälläkin olla jotain samankaltaista, Sirviö sanoo. Vaunu tai kaksi voitaisiin joskus teipata esimerkiksi juhlistamaan kaupungissa järjestettävää isoa ja tärkeää tapahtumaa. On todennäköistä, että kaikista Tampereen raitiovaunuista tulee keskenään samanvärisiä. Toisinaan on tuotu esiin ajatus, että eri linjoilla kulkisivat eriväriset vaunut. Sirviön mukaan tällaisen kokonaisuuden hallinnointi olisi vaikeaa, kun tiettyjä vaunuja voitaisiin käyttää vain tietyllä linjalla. –Se ei oikein ole näin pienillä vaunumäärillä järkevää, eikä se kustannustehokasta ole isommillakaan kalustomäärillä. Lisäksi varaosia pitäisi olla aina erivärisinä varastossa, Sirviö sanoo. Nykyajan vaunujen paneelit ovat komposiittia, ja kolhun sattuessa koko kylkeä ei tarvitse vaihtaa, vaan voidaan vaihtaa vain kolhiutunut osa. Eriväriset vaunut vaatisivat varastoon rutkasti vaihtopaloja. HKL:lle ratikkamainoksista 1,3 miljoonaa Millaista tuloa raitiovaunujen mainoksista on mahdollista saada? Vertailukohtana voi käyttää Helsinkiä, joskin siellä raitiovaunuja on vuoden lopussa noin 125 kappaletta, kun Tampereelle niitä on tässä vaiheessa tilattu 19. Helsingin kaupungin liikenneliikelaitoksen (HKL) hallintojohtaja Yrjö Judström kertoo, että raitiovaunujen ulkopinta- ja diginäyttömainoksista saadaan tänä vuonna noin 1,3 miljoonaa euroa. Kaikkiaan HKL:n mainostulot ovat noin 6,5 miljoonaa euroa vuodessa, ja eniten mainostuloja tulee pysäkkikatoksista. Judströmin mukaan on vaikea arvioida, millainen vaikutus mainostuloilla on lippujen hintoihin. –Ei voi ehkä suoraan sanoa, että tällä olisi vaikutusta lippujen hintoihin, mutta mutkan kautta kyllä, koska se on merkittävä rahoituskeino joukkoliikenteelle. Käytännössä tällä tuetaan joukkoliikenteen investointien rahoitusta, kun vaihtoehtona olisi lainarahoitus, Judström summaa. Helsingin raitiovaunuihin ja muihin joukkoliikennevälineisiin kaupunkipyöriä lukuun ottamatta mainokset myy JCDecaux. Yrityksen nettisivuilta selviää, että jos haluaa mainoksen, jossa koko raitiovaunu Helsingissä on teipattu yrityksen mainokseksi, se maksaa puolen vuoden ajalta 55 000 euroa. Raitiovaunun ulkosivuun viiden metrin pintaan tuleva mainos maksaa esimerkkipaketissa seitsemältä vuorokaudelta 48 mainospinnalla noin 3 500 euroa. Näistä tuloista HKL saa osan. Yliteipattavia ratikoita, eli sellaisia, jotka voidaan teipata kokonaan mainokseksi, on Helsingissä viitisen kappaletta. Judström sanoo HKL:n haluavan, että yliteipattavia ratikoita on vain pieni määrä, ja toisaalta mainospaikka kärsisi myös mainostajan kannalta inflaation, jos yliteipattavia ratikoita liikkuisi kaduilla paljon. Judström on samoilla linjoilla Sirviön kanssa siitä, että diginäyttöjen eli screenien suosio kasvaa koko ajan, mutta hän ei usko, että ulkopintojen mainontakaan silti Helsingin ratikoista katoaa mihinkään. Tampereelle tilatut ForCity Smart Artic X34 -mallin raitiovaunut ovat 37 metriä pitkiä, kolmiosaisia ja kahteen suuntaan ajettavia. Raitiovaunussa on kauttaaltaan matala lattia. Tampereen kaupunki ja Transtech Oy allekirjoittivat lokakuussa 2017 raitiotievaunujen toimitussopimuksen, jonka arvo on noin 104 miljoonaa euroa. Sopimukseen sisältyy 19 raitiovaunun lisäksi vaunujen kunnossapitoa kymmeneksi vuodeksi. Loppuvuonna Tampereelle tulee yleisön nähtäväksi raitiovaunun hienomaketti eli mallikappale, jossa jo esimerkiksi istuimet, seinäpaneelit ja valaistus ovat mahdollisimman samannäköisiä kuin valmiissa raitiovaunussa. Transtech Oy aloittaa raitiovaunujen valmistuksen Kajaanin Otanmäessä kevättalvella 2019. Ensimmäisen raitiovaunun on arvioitu valmistuvan vuoden 2020 alussa. Raitiovaunuliikenne käynnistyy Tampereella vuonna 2021. Tampereen raitiovaunukaluston ja -infran omistaa Tampereen Raitiotie Oy.